वाट्सएप पर बनाए गए नए शौचालय का फोटो भेजो और जल्द अनुदान लो
सोशल मीडिया का सही उपयोग क्या है, इसका उपयोग क्यों किया जाना चाहिए इसके सही मतलब धीरे-धीरे ही सही लोगों को समझ आने लगे। ग्राम दलाहेड़ा पंचायत के सचिव रामसिंह हिंदल ने वाट्स एप के उपयोग से स्वच्छ भारत-स्वस्थ भारत अभियान की सफलता का रास्ता ढूंढा है।
सचिव ने ग्रामीणों को शौचालय योजना में अनुदान की राशि के लाभ के लिए लंबी प्रक्रिया के बजाए वाट्सएप का इस्तेमाल किया। इधर शौचालय बना नहीं, इधर ग्राम सचिव उसका फोटो क्लिक कर जनपद पीसीओ को भेज देते हैं। शौचालय पर हितग्राही का नाम भी आइल पेंट से लिखा होता है। जिससे अनुदान राशि के लिए भौतिक सत्यापन होने में 20 से 25 दिन की देरी की बजाय दो से तीन दिन में ही टीम मौके पर पहुंच जाती है। जिसके बाद अनुदान राशि जारी होने में समय नहीं लगता। सालभर में अब तक 48 पात्र हितग्राहियों को अनुदान राशि इसी तरह ग्राम सचिव ने दिलाई है।
148 ने बनाए शौचालय-दलाहेड़ा व महू में 248 घर हैं। इनमें से 148 घरों में शौचालय बन चुके हैं। 27 शौचालय का काम प्रगति पर है। 73 शौचालय के लिए मटेरियल तैयार है। लेकिन मिस्त्री के अभाव में फिलहाल इनका निर्माण शुरू नहीं हुआ।
सरपंच बोले- शीघ्र ओडीएफ होगी हमारी पंचायत- मामले में सरपंच जगदीश आंजना ने कहा ग्रामीण इसलिए शौचालय नहीं बनाता था क्योंकि उसे शंका रहती थी कि अनुदान राशि मिलने में लंबा समय लगेगा। लेकिन अधिकांश हितग्राहियों को समय पर अनुदान राशि दिलाकर हमने उनके मन की यह शंका भी दूर कर दी। जो लोग शौचालय बनाने में दिलचस्पी नहीं ले रहे थे, वे भी अब शौचालय बना रहे हैं। शीघ्र ही हमारी पंचायत ओडीएफ घोषित हो जाएगी।
पहले फाइल बनाकर भेजना पड़ती थी
भास्कर से चर्चा में सचिव रामसिंह ने बताया पहले ग्रामीण अगर शौचालय बना लेता था तो उसे उसका आधार कार्ड नंबर, समग्र आईडी, शौचालय का फोटो संलग्न कर एक फाइल बनाकर पंचायत काे देना होती थी। फिर सहायक सचिव फाइल लेकर जपं खाचरौद जाते थे। वहां से जनपद की टीम वेरीफिकेशन के बाद फाइल आगे भेजती थी। इस प्रक्रिया में भाग-दौड़ के साथ अनुदान राशि मिलने में 15 दिन या कई बार 6 महीने भी लग जाते थे।
hin_Deva hin_Deva hin_Deva hin_Deva hin_Deva hin_Deva hin_Deva